[{"text_idx": "#000000", "text": "Ruper Ordorikari elkarrizketa: ostegunean Lizarran"}, {"text_idx": "#000001", "text": "Ruper Ordorika gure artean izanen dugu datorren ostegunean, maiatzak 25, Bota Pen\u0303an. Motibo horrekin, elkarrizketa labur hau egin diogu."}, {"text_idx": "#000002", "text": "Nola deskribatuko zenuke zure musika estiloa eta nolako bilakaera izan du zure ibilbidean zehar? Zeintzuk dira zure musikak markatu dituen eragin nagusiak? Nazioarteko eragina zenbaterainokoa da, adibidez, azkenaldian Kubakoa?\nMusika zalea naiz eta denetarik entzuten dut nire gustuko gauzen bilaketan..."}, {"text_idx": "#000003", "text": "Bi harik lotzen banaute, hari bat goitik behera dator eta neure sustraiekin lotzen nau, euskara hautatu nuen eta euskaldun bizitzea. Beste haria ezker eskuin doa, neure sasoiarekin lotzen nau, nire belaunaldiko forma berriekin, herri musikarekin, rockarekin eta bilaketarekin."}, {"text_idx": "#000004", "text": "Musikan anglofiloa izan naiz beti eta hainbat disko egin ditut Ameriketan eta Ingalaterrako musikariekin. Azken estudio diskoan nire Kubako esperientziak kontatzen sartu nintzen... Hango musika tradizionala maitatzen ikasi dut."}, {"text_idx": "#000005", "text": "Zenbait kolaborazio egin izan duzu eta baita taldeetan parte hartu ere. Nolakoa izan da zure esperientzia beste musikari eta artista batzuekin kolaboratzen?\nBa, ez pentsa, ez naiz kolaborazioetara oso emana. Ez dut nire burua interprete gisa errez ikusten eta horregatik zaila egiten zait besteen egitasmoetan jartzea. Baina, bai, musikari lagunekin aritzea gauza haundia da eta poliki-poliki grabaketa askotxotan parte hartu dut: Hertzainak, Mikel Laboa, Bide Ertzean, Venizze..."}, {"text_idx": "#000007", "text": "Nola deskribatuko zenuke gaur egungo musika-eszena Euskal Herrian eta Euskal Herritik kanpo? Orain duzun ikuspegitik, 80 hamarkada hasieran Hertzainak taldearekin \u00abinon baino alaiagoa izanen da\u00bb abestu zenuen. Iragarpen hura bete al da? Edo batzuetan \u00abez dela posible, ezin litekeela\u00bb pentsatu duzu?\nAberatsa da gaur egungo musika eszena. Askotan pentsatzen dut eskaintza eskaera baino askoz oparoagoa dela. Hau da, interes eta maila haundiko proposamenak sortzen direla askotan radarraren azpitik pasatzen badira ere eta jende gutxirengana heldu..."}, {"text_idx": "#000008", "text": "Zer iritzi duzu Internetek, teknologia berriek eta plataformek musikaren industrian duten eraginari buruz? Zure jardunean zer eragin izan dute?\nKontsumitzaile bezala izugarrizko garrantzia. Erabat aldatu da dagoeneko musika entzuteko modua eta are gehiago aldatuko da etorkizun hurbilean. Musika egile bezala, grabaketa eta edizio lana asko errazten digu mundu digitalak... sormena berriz, beste kontu bat da. Nik lehen bezala ematen ditut lehen urratsak: bakarka eta gitarrarekin, gero musikari lagunekin...horretan ez da batere aldatu. Baina, oro har, erabateko aldaketa gertatzen ari da musika munduan digitalizazioaren bidetik."}, {"text_idx": "#000009", "text": "Etorkizun hurbilerako zer proiektu dituzu aurreikusita, eta nola gustatuko litzaizuke jarraitzea zure ibilbide musikala garatzen?\nBakarka grabatzen ari naiz orain... bigarren bakarkako diskoa aterako dut udazken honetan."}, {"text_idx": "#000011", "text": "Lizarrako AEK euskaltegian euskara hurbil, zu urrun heltzeko"}, {"text_idx": "#000012", "text": "Ireki da epea Nafarroako bertso eskoletan izena emateko, 2023-2024 ikasturterako"}]